Source: http://sporttim.ro/handbal/avem-posibilitatea-sa-provocam-o-surpriza-in-rapid-csm-bucuresti-poli-de-la-1530-astazi-si-romania-germania-la-ehf-euro-2018
Timestamp: 2018-12-10 06:07:15+00:00

Document:
”Avem posibilitatea să provocăm o surpriză”. În ”Rapid”, CSM București - Poli de la 15:30. Astăzi, și România - Germania la EHF Euro 2018 - sporttim.ro
Mingea mică intră astăzi din nou în prim-plan, handbaliștii de la SCM Politehnica Timișoara inaugurând și ultima etapă a turului în Liga Zimbrilor, la fel cum au jucat meciul de deschidere și în runda precedentă, adjudecat miercuri acasă la 4 goluri diferență, apropiindu-se astfel și mai mult ca punctaj de prima clasată. Începând de joi AHC Dobrogea Sud, cu 30 de puncte după depășirea cu 30-23 a ex-liderului detronat CSM București, deținător a 28 de puncte, ”violeții” având 25. Iar duelul fostei vicecampioane din capitală cu bănățenii poate fi urmărit de la ora 15:30 în transmisiune directă la TVR HD, oră de lucru în ceea ce se presupune a fi cea mai încărcată primă zi a săptămânii.
O dispută de podium între cluburi cu mulți convocați pentru seara de 16 decembrie, la finele săptămânii viitoare, în vederea unui cantonament în București cu jocuri de pregătire până în 23 decembrie, participanți fiind componenții lotului național lărgit de seniori. Iar între cei 23 de handbaliști din garnitura ”A”, provenind de la 9 cluburi din prima ligă, plus ex-polistul Demis Grigoraș de la Grundfos Tatabanya și Emil Racoțea de la Wisla Plock, și ”alb-violeții” Cristian Fenici și Marius Sadoveac, cu mențiunea că Dunărea Călărași oferă cei mai mulți sportivi acestei garnituri, nu mai puțin de patru, câte 3 provenind de la CSA Steaua și CSM București, și anume în acest caz Onyejekwe, Rotaru și Militaru.
CSM București oferă în schimb cei mai mulți jucători lotului național de seniori ”B”, care va derula stagiul de pregătire în același timp, și anume șase, Lazăr, Nica, Alexandru, Dedu, Bogdan Mănescu și nu în ultimul rând Liviu Caba, fiu al reputatului antrenor timișorean Vlad Caba, opt fiind cluburile prim-divizionare cu reprezentanți în acest efectiv, între cei 20 mai numărându-se și handbaliști care joacă la cluburi din străinătate, și anume Bucătaru la Cess on Rennes iar Bodor și ex-sânmiclăușanul Buzle la FC Barcelona.
Iar vorbind despre catalani, la fel de dominanți în Grupa A din EHF Velux Champions League precum PSG HB în Grupa B tot de opt echipe, fiecare cu câte 9 victorii din zece meciuri înaintea ultimelor patru apariții pe drumul spre optimi, urmați în ierarhii pe de-o parte de Vardar cu 13 puncte și Rhein Neckar-Lowen, Telekom Veszprem și Vive Kielce cu câte 12 fiecare, respectiv MOL Pick Szeged cu 15 puncte și Flensburg-Hadewitt cu 10 în Grupa B, campionii dinamoviști bucureșteni și-au adjudecat după 10 reprezentații Grupa D cu 6 echipe, cu 14 puncte precum Orlen Wisla Plock, urmând a juca în ultima decadă din februarie optimile cu a doua clastă în Grupa C, Sporting CP, tot cu 14 puncte.
Dinamo va evolua până atunci astăzi de la ora 17 în meci televizat la Dunărea Călărași, ca ultimă partidă a penultimei runde a turului, urmând ca etapa finală să continue cu câte 3 meciuri miercuri și joi, după inaugurarea de astăzi din sala ”Rapid”. Timișorenii vor mai juca în deplasare săptămâna aceasta și duminică de la ora 17:30, la Bacău, cu nou-promovata localnică, pentru un loc în sferturile de finală ale Cupei României, iar apoi și săptămâna viitoare, la căderea cortinei peste 2018 prin startul returului, la Turda, cu Potaissa, care între timp va mai fi jucat poimâine de la ora 17, miercuri, acasă cu liderul din Constanța, la finele turului, iar sâmbătă după-amiază pe teren propriu cu secund clasata CSM București, în optimile Cupei României.
Pentru meciul de după-amiază din capitală, din preziua sărbătoririi aniversare a 97 de ani de sport studențesc alb-violet, timișorenii vor alinia același lot, așadar în absența străinilor Kocic, Pribanic și Dragas, în continuare pe margine din motivele deja cunoscute. Alți trei jucători au întâmpinat probleme medicale după victoria de miercurea trecută cu CSM Focșani, dar cel mai probabil vor fi în teren, și anume coordonatorii de joc Cristian Fenici și Vuk Milosevic, precum și pivotul Gheorghe Irimescu, menajați de la cele mai recente antrenamente.
Antrenorul muntenegrean Pero Milosevic a anticipat un meci în care gazdele dețin prima șansă dar și pe care SCM Politehnica nu îl va aborda nici pe departe ca victimă sigură: ”CSM-ul e mare favorită în acest joc, în timp ce noi suntem fără trei jucători dintre cei mai experimentați, dar niciodată nu se știe. Avem o serie de 5 meciuri bune și vom merge să ne fructificăm șansele. CSM-ul îi are pe frații Esteki și jucătorii aduși in Portugalia, sunt mulți băieți care pot face schimbări în timpul meciului, au investit mult pentru a câștiga campionatul. Au un buget stabil, nu au probleme ca noi. Dacă începem bine și portarii noștri vor avea intervenții bune, iar dacă atacurile vor merge până la capăt cu disciplină tactică avem posibilitatea să provocăm o surpriză. Caracterul echipei rămâne la fel de puternic și atunci când joacă fără trei sau patru oameni. Îi vom trimite în teren și pe tinerii Trif, Furak sau Neamțu. Cu siguranță vom merge și ne vom lupta, dacă cineva gândește în alt mod greșește, dar favorita în această partidă e CSM.”
Clasamentul Ligii Naționale și programul intermediarei, pe coloana datelor tehnice. și cu mențiunea că duelul echipelor cu cele mai puține înfrângeri până acum, câte una fiecare și tot la Constanța, va fi arbitrat de clujenii Mîrza și Nedelea.
Astăzi continuă în Franța ediția din acest an a turneului final EHF Euro 2018 la handbal feminin pentru senioare, și cu jocurile din Grupa D, România – Germania de la ora 18 iar apoi Cehia – Norvegia, ambele la Brest, așadar între învingătoarele și învinsele din runda inaugurală de sâmbătă. Iar în Grupa C de pe jumătatea de tablou competițional a ”tricolorelor” în perspectiva seriei de 6 naționale din faza a II-a a grupelor, de la aceleași ore, în ordinea Croația – Ungaria și Olanda – Spania, la Montbeliard, tot meciuri ale învinselor iar apoi câștigătoarelor în runda de debut.
Etapa a doua s-a consumat în schimb deja de ieri în Grupa A, Danemarca învingând din nou, 28-21 cu Polonia, dar nu și Serbia, depășită de Suedia la Nantes cu 22-21 după ce scandinavele pierdeau inițial de aceeași manieră duelul nordic, respectiv în Grupa B, în care și rusoaicele s-au impus din nou, 24-23 cu Muntenegru, pe când Franța s-a revanșat la Nancy, 30-21 cu Slovenia.
Acest articol a fost publicat în Handbal și etichetat cu CSM Bucuresti - Poli, Dunărea Călărași - Dinamo, EHF Euro 2018, Fenici, handbal, Pero Milosevic, România - Germania, Sadoveac, TVR HD. Salvează legătura permanentă.

References: CSM 
 CSM 
 CSM 

CSM 
 CSM 
 CSM 
 CSM